ส่วนที่ 1

ข้อมูลสรุป (Executive Summary)

บริษัท พรีเมียร์เอ็นเตอร์ไพรซ์ จำกัด (มหาชน)
ปัจจุบันประกอบธุรกิจด้านการลงทุนในธุรกิจบริการทางการเงิน ได้แก่
ธุรกิจให้เช่ารถพร้อมบริการในลักษณะ Operating Lease, การให้บริการจัดการสินเชื่อ,
นายหน้าประกันวินาศภัย, และการให้บริการด้านเช่าซื้อและบริการสินเชื่อเพื่อธุรกิจต่างๆ

ในปี 2548 บริษัทได้ปรับโครงสร้างธุรกิจและโครงสร้างทางการเงิน
เพื่อให้มีความเข้มแข็งและมีผลประกอบการเป็นกำไรอย่างมั่นคง โดยแต่เดิม บริษัทลงทุนใน 5
กลุ่มธุรกิจ คือ ธุรกิจบริการทางการเงิน, ธุรกิจสินค้าอุปโภคและบริโภค,
ธุรกิจการค้าและอุตสาหกรรม, ธุรกิจสารสนเทศและอิเล็กทรอนิกส์, และธุรกิจอสังหาริมทรัพย์
ในการปรับโครงสร้างเมื่อวันที่ 31 ตุลาคม 2548 บริษัทได้คัดเลือกธุรกิจบริการทางด้านการเงิน
(Specialty Finance) เป็นธุรกิจหลักเนื่องจากเป็นธุรกิจที่บริษัทมีประสบการณ์ ความพร้อม
มีผลกำไรและขยายตัวโดยต่อเนื่อง โดยได้โอนขายทรัพย์สินที่ไม่ใช่ธุรกิจหลัก อันได้แก่
เงินลงทุนในบริษัทย่อยและบริษัทร่วม เงินลงทุนและทรัพย์สินอื่น ๆ ที่ไม่เกี่ยวข้องกับธุรกิจหลักทั้งหมด
รวมทั้งได้ดำเนินปรับโครงสร้างทางการเงินโดยการเพิ่มทุนจดทะเบียน และแปลงหนี้เป็นทุน
ซึ่งจากการปรับโครงสร้างธุรกิจและโครงสร้างทางการเงินดังกล่าว ทำให้ ณ วันที่ 31 ธันวาคม
2548 บริษัทมีกำไรสุทธิ 816.2 ล้านบาท มีสินทรัพย์รวม 1,565.5 ล้านบาท โดยมีหนี้สินทั้งสิ้น
1,358.1 ล้านบาท และส่วนของผู้ถือหุ้น 207.4 ล้านบาท อัตราส่วนหนี้สินต่อส่วนของผู้ถือหุ้นเท่ากับ
6.55 เท่า นอกจากนี้ บริษัทยังมีแผนที่จะชำระคืนหนี้เจ้าหนี้บุริมสิทธิเหนือที่ดินและอาคารสำนักงาน
จำนวน 486.3 ล้านบาท ภายใน 6 เดือน และหากลดหนี้ในส่วนนี้ลง
อัตราส่วนหนี้สินต่อส่วนของผู้ถือหุ้นจะลดลงเหลือเท่ากับ 4.22 เท่า
ซึ่งเป็นอัตราที่เหมาะสมสำหรับการประกอบธุรกิจบริการทางการเงินซึ่งเป็นธุรกิจหลักของบริษัท

การปรับโครงสร้างธุรกิจในครั้งนี้
จะส่งผลให้บริษัทมีฐานะการเงินและผลการดำเนินงานที่มั่นคงอย่างต่อเนื่อง
และมีคุณสมบัติที่จะย้ายกลับสู่หมวดอุตสาหกรรมปกติตามเกณฑ์ของตลาดหลักทรัพย์แห่งประเทศไทย
ซึ่งบริษัทจะเร่งดำเนินการขอย้ายกลับสู่หมวดธุรกิจปกติต่อไป

ธุรกิจที่บริษัทดำเนินการอยู่ในปัจจุบัน คือ ธุรกิจบริการทางการเงิน (Specialty Finance)
ดำเนินการโดยบริษัทย่อย 4 แห่ง ซึ่งประกอบด้วย 1) ธุรกิจการให้บริการรถเช่าแบบ Operating
Lease ซึ่งเป็นบริการให้เช่ารถระยะยาวพร้อมบริการบำรุงรักษาและบริการต่อเนื่องอื่นๆ 2)
ธุรกิจการให้บริการจัดการสินเชื่อ การบริหารสินทรัพย์ หนี้อสังหาริมทรัพย์และหนี้เช่าซื้อ
ให้กับสถาบันการเงินต่าง ๆ 3) ธุรกิจให้บริการเป็นนายหน้าประกันวินาศภัย 4)
ธุรกิจให้บริการด้านเช่าซื้อและบริการสินเชื่อเพื่อธุรกิจต่างๆ
โดยเน้นให้บริการกลุ่มลูกค้าที่เป็นผู้ประกอบธุรกิจเป็นหลัก ยกเว้น
ธุรกิจนายหน้าประกันวินาศภัยที่ให้บริการทั้งผู้ประกอบธุรกิจและบุคคลทั่วไป

สำหรับความเสี่ยงที่จะส่งผลกระทบต่อการดำเนินธุรกิจของบริษัทที่สำคัญ ๆ ได้แก่
ความเสี่ยงจากการปรับโครงสร้างหนี้และการดำเนินการตามแผนฟื้นฟูกิจการ
ความเสี่ยงเรื่องอัตราดอกเบี้ย การถูกเพิกถอนจากการเป็นบริษัทจดทะเบียน
และความเสี่ยงในเรื่องความขัดแย้งทางผลประโยชน์จากการที่บริษัทมีผู้บริหารกลุ่มเดียว
กับกลุ่มบริษัทพรีเมียร์ ดังรายละเอียดที่กล่าวไว้ในหัวข้อเรื่องปัจจัยความเสี่ยง

บริษัทมุ่งมั่นที่จะพัฒนาและสร้างสรรค์งานบริการให้ตรงความต้องการของลูกค้าให้มากที่สุด
ด้วยคุณภาพที่ดีและราคาที่เหมาะสม
และเชื่อมั่นว่าธุรกิจบริการทางการเงินที่บริษัทคัดเลือกเป็นธุรกิจหลักนั้น
จะเป็นธุรกิจที่มีผลประกอบการที่ดีและมีศักยภาพในด้านการเจริญเติบโตในอนาคต
อันจะส่งผลให้บริษัทมีฐานะทางการเงินที่มั่นคงและหุ้นของบริษัทสามารถย้ายกลับเข้าสู่หมวดปกติได้ในอนาคตอันใกล้